Lucia Drábiková

Mgr. **Lucia Drábiková**, PhD. (* 12. jún 1977, Bratislava) je slovenská psychologička, manažérka, bývalá poslankyňa Národnej rady Slovenskej republiky a Trnavského samosprávneho kraja. Bola zvolená za hnutie Obyčajní ľudia a nezávislé osobnosti.

## Politické pôsobenie
Pôsobila ako poslankyňa Národnej rady SR, v parlamentných voľbách 2020 bola zvolená za hnutie Obyčajní ľudia a nezávislé osobnosti. Vo voľbách kandidovala z 28. miesta a získala 7 928 preferenčných hlasov. Pôsobila ako podpredsedníčka Výboru pre preskúmavanie rozhodnutí NBÚ, overovateľka Výboru pre sociálne veci NRSR, a ako členka Výboru pre nezlučiteľnosť funkcií NRSR. V politike pôsobí od roku 2016, kedy aktívne bojovala proti plánovanej likvidácii letiska v Piešťanoch. V novembri 2017 v okrese Piešťany získala 2 401 hlasov a bola zvolená za poslankyňu Trnavského samosprávneho kraja, kde je členkou Rady TTSK, podpredsedníčkou Komisie pre školstvo a mládež, členkou Komisie pre regionálny rozvoj, cestovný ruch a cezhraničnú spoluprácu a členkou Komisie pre nezlučiteľnosť funkcií.

## Životopis
Narodila sa v Bratislave, s rodinou žije v Piešťanoch. Je vydatá, má 3 deti. Je známa ako psychologička, publicistka, lektorka. V prednáškach, publikačnej činnosti i poradenstve sa zameriava najmä na oblasť odpustenia, rodinné a manželské poradenstvo a psychohygienu. Vyštudovala psychológiu na Filozofickej fakulte Univerzity Komenského v Bratislave. Magisterské štúdium ukončila diplomovou prácou so zameraním na schizofréniu, štátne skúšky absolvovala z klinickej a poradenskej psychológie. Absolvovala dva roky štúdia Katolíckej teológie na Rímskokatolíckej cyrilometodskej bohosloveckej fakulte Univerzity Komenského, Bratislava. Navštevovala postgraduálne štúdium pastorálnej psychológie na Filozofickej fakulte Trnavskej univerzity. Obhájila doktorát zo sociálnej a pracovnej psychológie na Filozofickej fakulte Trnavskej univerzity. V dizertačnej práci sa zameriavala na problematiku odpustenia a vzťahu k manželstvu a rodičovstvu u adolescentov vyrastajúcich v detských domovoch. Absolvovala dva výcviky krízovej intervencie pre obete domáceho násilia a dvojročný poradenský výcvik. Dlhodobo sa zameriava na rodinnú politiku, sociálnu oblasť, poradenské a odľahčovacie služby, neformálne vzdelávanie, duševné zdravie.

V rokoch 2000 až 2002 pracovala ako konzultantka na Linke detskej istoty. V roku 20022003 pracovala v Rade mládeže Slovenska ako manažérka pre regionálne rady a mládežnícku politiku. Vo Fóre pre verejné otázky pracovala ako manažérka v rokoch 20042005. Podieľala sa na organizácii prvej konferencii o úlohe katolíckych médií v spoločnosti. V Trnave v roku 2012 spolu s Máriou Guregovou spoluorganizovala druhú konferenciu Výchova a vzdelávanie ako nástroj na (de)formovanie hodnotového systému spoločnosti II, v rámci cyklu konferencií o výchove a vzdelávaní. Prednášky mali za cieľ ponúknuť stručný náhľad na význam a spôsoby sprostredkovania hodnôt v procese výchovy a vzdelávania a vytvoriť priestor na diskusiu. Pohľad ponúkli historička – etnologička Katarína Nádaská, sociálna psychologička Mária Dědová, historik František Neupauer a sociálna psychologička Lucia Drábiková.

V Slovenskej humanitnej rade pôsobila ako psychologička v roku 2005. Pre Trnavskú arcidiecézu pracovala ako PR manažérka a hovorkyňa medzi rokmi 20112012. Spoluorganizovala a moderovala Hodiny s arcibiskupom Mons.R. Bezákom, Adventné konferencie i Noc kostolov. Vedúcu produkcie robila v Televízii Karpaty v Piešťanoch v roku 2012. V Trnavskej arcidiecéznej charite ako aj v Centre pomoci človeku, pracovala ako sociálna poradkyňa medzi rokmi 20122013. Od roku 2014 do roku 2020 riadi pobočku Centra pomoci pre rodinu v Piešťanoch a pracuje v nej aj ako psychologička. Od roku 2019 do marca 2020 bola krajskou koordinátorkou projektu Medzigeneračná solidarita a podpora ľudskej dôstojnosti vo Fóre života v Bratislave. Externe spolupracovala s časopisom Miriam. Ako aktivistka sa aktívne podieľala na záchrane piešťanského letiska, vystupuje proti pochodu čertov, vypomáhala v poradni Alexis, spolupracuje so Spoločenstvom Dobrého pastiera. Po prvý raz s Centrom pomoci pre rodinu organizovala Deň rodiny v Piešťanoch. V roku 2019 spoluorganizovala Kajúcu tryznu na pamiatku obetí holokaustu za účasti predsedu TTSK, zástupcov samospráv, židovskej náboženskej obce, viacerých registrovaných cirkví, Múzea obetí holokaustu v Seredi a potomkov deportovaných obyvateľov Piešťan.

## Dielo
### Prednášky, diskusie
* Manželské večery, na podujatiach Manželské večery, Centrum pomoci pre rodinu v Piešťanoch
* *Smútok pred ktorým zatvárame dvere* - Kňaz, psychológ, právnik a dvaja lekári o fenoméne spontánnych potratov, Pavel Babál, Patrik Daniška, Marek Dráb, Lucia Drábiková, Dušan Škurlan, Národný pochod za život 2019
* *Odpustenie, cesta k slobode*, Farnosť Márie Pomocnice kresťanov, 14. októbra 2019
**Odpustenie ako cesta,* TV LUX, diskusia, v relácii V Samárii pri studni, s Alfonzom Juckom, Viem skutočne odpúšťať? Dokážem odpustiť všetko a každému? Odpustenie v rodine, medzi manželmi, deťmi a rodičmi ale i odpúšťanie sebe samému. Aj tieto otázky budeme spoločne rozoberať v najbližšej relácii V Samárii pri studni. Hostia: Marek Ján Chryzostom Vadrna, brat tešiteľ z Getsemán, prof. Jozef Mikloško - Úsmev ako dar, psychologička Lucia Drábiková

### Publikovanie
#### Médiá
* *Poradňa nielen pre ženy*, diskusná relácia, Rádio 7, 20 relácií

#### Blogy a portály
* Blog na blog.sme.sk
* Blog na pnky.sk
* Blog na portály postoj.sk
* Blog na portály christ-net.sk
* Blog na portály hlavnespravy.sk
* portál zastolom.sk
* portál bezhranicnalaska.sk

#### Články
* v časopise Miriam
* v časopise Slovo +
* v novinách Katolícke noviny

## Referencie

## Externé odkazy
* Oficiálna stránka Lucie Drábikovej 
* Lucia Drábiková  – profil na stránke Hlas parlamentu
* Lucia Drábiková – poslanecký profil na webe Národnej rady SR
* Osobný blog Lucie Drábikovej

Kategória:Slovenskí psychológovia
Kategória:Slovenskí manažéri
Kategória:Slovenské političky
Kategória:Politici OĽaNO
Kategória:Poslanci NR SR (2020 – 2023)
Kategória:Poslanci Trnavského samosprávneho kraja
Kategória:Absolventi Rímskokatolíckej cyrilometodskej bohosloveckej fakulty Univerzity Komenského v Bratislave
Kategória:Absolventi Filozofickej fakulty Trnavskej univerzity v Trnave
Kategória:Osobnosti z Bratislavy